| **Tadeušas Popielislenk. *Tadeusz Popiel*** |
| --- |
|  |
| Gimė | 1863 m.Ščucinas, Lenkija |
| Mirė | 1913 m. vasario 22 d. (~50 metų)Krokuva |
| Tėvas | Anonio Popielis |
| Motina | Anonina Stanicek |
| Sutuoktinis (-ė) | Marija Starzevskich |
| Vaikai | MarijaAna |
|  |
| Veikla | lenkų dailininkas. |
|  |
| Alma mater | Krokuvos dailės akademija |
|  |
|  **Vikiteka** | Tadeusz Popiel |

**Tadeušas Popielis** arba **Tadeušas Sulima-Popielis** (lenk. *Tadeusz Popiel*; 1863 m. Ščucine, Mažosios Lenkijos vaivadija – 1913 m. vasario 22 d. Krokuvoje) – lenkų dailininkas.

Jaunystė ir mokslo metai
------------------------

Tiksli Tadeušo Popielio gimimo data nėra žinoma. 1863 m. valstybės tarnautojo Anonio ir Anoninos Stanicek šeimoje gimė Tadeušas. Tėvas dirbo Ščucino ir Brodų (dabar Ukraina) muitinėse, tad ir Tadeušo vaikystė prabėgo šiuose miestuose. Čia jis baigė ir pradžios mokyklą.

1876 m. įstojo į Krokuvos dailės mokyklą, o 1881 m. Krokuvos dailės akademijos (dabar Jano Mateikos dailės akademija) kompozicijos „Meistriškumo klasę", kuriai vadovavo pats J. Mateika. Studijų metais T. Popielis nutapė keletą paveikslų religijos temomis, o paveikslas lenk. *Mojżesz na górze Synaj* (Mozė ant Sinajaus kalno) 1890 m. Paryžiaus parodoje pelnė bronzos medalį.

1885 m. dailininkas išvyko tobulintis į Vienos H. Makarto kompozicijos mokyklą, vėliau mokėsi pas K. Pilotį Miunchene.

„Po audros".

Kūrybiniai metai
----------------

Grįžęs iš Vokietijos gyveno Lvove ir Krokuvoje, tapė istorinius portretus ir peizažus. 1893 m. jo paveikslas lenk. *Po burzy* (Po audros) San Francisko parodoje (angl. *World's Columbian Exposition*) pelnė aukso medalį, o paskui Čikagoje ir Filadelfije didžiuosius aukso medalius. 1894 m. su dailininkų kolektyvu nutapė panoraminį paveikslą lenk. *Panorama Racławicka* (Raclavicų panorama). Šiame paveiksle T. Popielis tapė valstiečius ir peizažą. 1896 – 1897 m. kartu su Janu Styka tapė dioramą „Golgota".

„Totorių nelaisvė" 1897 m.
1897 m. apsigyveno Černivciuose, čia įkūrė piešimo mokyklą mergaitėms. Laimėjęs konkursą, restauravo ir tapė Šv. Jekaterinos bažnyčios kupolą Peterburge ir Tretjekovo rūmus Maskvoje, puošė Lvovo miesto teatrą.

1899 m. laimėjo konkursą Paduvos katedros Šv. Stanislovo varpinės puošybai. Pagal konkurso sąlygas, jis iki darbų pradžios vienerius metus praleido Italijoje ir gilino savo žinias freskų mene Romos ir Florencijos akademijoje. Po darbų Italijoje, T. Popielis tapo ypač paklausus bažnyčių puošybos meistru, bet neišsižadėjo peizažų ir portretų. Jo paveikslai buvo gerai žinomi plačiai visuomenei, dažnai jis rašė į įvairius žurnalus, buvo Poznanės dailininkų sąjungos narys, kur 1908 m. 1910 m. ir 1912 m. vyko jo darbų parodos.

1910 m. T. Popielis kartu su dailininku Zygmuntas Rozvadovskis nutapė Žalgirio mūšio dioramą, skirtą Žalgirio mūšio 500-mečio minėjimui.

Tadeušas Popielis mirė 1913 m. vasario 22 d. Krokuvoje. Palaidotas Rakovicų kapinėse (lenk. *Cmentarz Rakowicki*), Krokuvoje.

1913 m. po dailininko mirties, Poznanės dailininkų sąjunga organizavo T. Popielio darbų parodą. Laikui bėgant jis buvo pamirštas. Daugelis jo darbu yra privačiose kolekcijose.

Šeima
-----

1894 m. T. Popielis vedė Mariją Starzevskich (lenk. *Maria ze Starzewskich* m. 1958 m.) ir susilaukė dviejų dukrų:

* Marija (1895 – 1979 m.) ištekėjo už Julijaus Skorkovskio (lenk. *Juliusz Skorkowski*).
* Ana (1900 – 1982 m.) ištekėjo už Gžegošo Ognevskio (lenk. *Grzegorz Ogniewski*).

Žinomiausi darbai
-----------------

### Religinė tematika

* „Žydai babiloniečių nelaisvėje" (lenk. *Żydzi w niewoli babilońskiej*)
* „Mozė ant Sinajaus kalno" (lenk. *Mojżesz na górze Synaj*)
* „Juozapas ir Putifaro žmona" (lenk. *Józef i żona Putyfara*)
* „Žydai meldžiasi mėnesienoje" (lenk. *Żydzi modlący się przy świetle księżyca*)
* „Moteris iš Jeruzalės" (lenk. *Niewiasty jerozolimskie*)
* „Neronas" (lenk. *Neron*)
* „Toros šventė" (lenk. *Święto Tory*)

### Panoramos

* „Panorama Raclavicų mūšis" (lenk. *Panorama Racławicka*)
* „Transilvanijos panorama" (lenk. *Panorama siedmiogrodzka*)
* „Golgota"
* „Paveikslo „Žalgirio mūšis" diorama" (lenk. *Panorama bitwy pod Grunwaldem*)

### Kiti

* „Po audros" (lenk. *Po burzy*)
* „Paskutinės Žygimanto Augusto akimirkos" (lenk. *Ostatnie chwile Zygmunta Augusta*)
* „Totorių nelaisvė" (lenk. *Branki tatarskie*)
* „Prie karčemos" (lenk. *Przed karczmą*)
* „Už vandenyno" (lenk. *Za oceanem*)
* „Virš Morskie Oko" (lenk. *Nad Morskim Okiem*)
* „Kalėdos" (lenk. *Jasełka*)
* „Sizifas" (lenk. *Syzyf*)
* „Rudens peizažas saulėlydyje" (lenk. *Jesienny pejzaż o zachodzie słońca*)
* daug įžymių žmonių portretų.

Diorama "Žalgirio mūšis" Lietuvoje
----------------------------------

Minint Žalgirio mūšio 600-tąsias metines Tadeušo Popielio ir Zygmunto Rozvadovskio paveikslas „Žalgirio mūšis" buvo eksponuojamas Radvilų rūmuose Vilniuje (2010 m. lapkričio 10 d. – 2011 m. sausio 30 d.).

Išnašos
-------

1. ↑  Raclavicų panorama.
2. ↑  „Transilvanijos panorama" Archyvuota kopija 2009-02-25 iš Wayback Machine projekto.
3. ↑  Muzeum Okręgowe w Tarnowie
4. ↑  Morskie Oko
5. ↑  Paveikslas „Žalgirio mūšis", autoriai Tadeusz Popiel ir Zygmunt Rozwadowski Archyvuota kopija 2010-12-18 iš Wayback Machine projekto.

Nuorodos
--------

|  |  |
| --- | --- |
|  | **Vikiteka: Tadeusz Popiel** – vaizdinė ir garsinė medžiaga  |

* Biografija lenk.